કરજણમાં ડો. તાહિરૂલ કાદરીના પ્રવચન કાર્યક્રમની મંજૂરીને લઈ છેલ્લા ચાર દિવસથી ભારે વિવાદ સર્જાયો હતો. કાયદાકીય ગૂંચના કારણે ડો. કાદરીના કાર્યક્રમને મંજૂરી આપવી કે નહીં.? તેને લઈને વહીવટી તંત્ર અવઢવમાં મુકાયુ હતું. ડો. કાદરીના વડોદરાના જ વિઝા હતા. તેથી તેઓ કરજણમાં કાર્યક્રમ યોજી ન શકે, તેવો પ્રશ્ન ઉભો થયો હતો. આખરે, મિન્હાજુલ કૂરઆન સંસ્થાના પ્રમુખ નાદેઅલી સૈયદ અને કોંગ્રેસના અગ્રણી ચિરાગ શેખે સોનિયા ગાંધીના સલાહકાર અને રાજ્યસભાના સાંસદ એહમદ પટેલને સઘળી હકિકત જણાવી હતી. તેથી એહમદ પટેલે મધ્યસ્થી કરી ગણતરીના કલાકોમાં ડો. કાદરીના પાસપોર્ટ પર વડોદરા શહેર ઉપરાંત વડોદરા જિલ્લાનો સિક્કો મરાવી આપ્યો હતો. આ કાયદાકીય ગૂંચ ઉકેલાઈ જતાં રાજ્ય સરકારના ગૃહ વિભાગે કરજણમાં કાર્યક્રમ યોજવાની મંજૂરી આપી હતી.